ලෝක පාපන්දු සම්මේලනයේ ඉහළ පෙළේ නිලධාරීන් සිවුදෙනෙකු ශ්‍රී ලංකාවේ පාපන්දු ක්‍රීඩාංගණවල ඉදිකිරීම් පිළිබඳව සැකසු වාර්තාව ජගත් පාපන්දු ආචාර ධර්ම පිළිබඳ කමිටුවට ඉදිරිපත් කිරීමට සුදානම් වෙයි.සුනාමි ආධාර කෝටි 50ක මුදල් නාස්තිකාර ලෙස වැය කරමින් ඉදිකළ බවට එල්ලවු චෝදනාවලට අදාලව ලෝක පාපන්දු නිලධාරීන් සැකසු මේ වාර්තාව ආචාර ධර්ම පිළිබඳ කමිටුවේ සාකච්ඡාවකින් අනතුරුව ප්‍රකාශයට පත් කිරීමට බලාපොරොත්තු වේ.ආසියානු කළාපයේ ජ්‍යෙෂ්ඨ පාපන්දු සංවර්ධන කළමනාකරු ඩේව්ඩ් බෝජා, ලෝක පාපන්දු සම්මේලනයේ පහසුකම් හා ය‍ටිතල පහසුකම් කළමනාකරු ස්ටුවට් ලාමන්, දකුණු හා මධ්‍යම කළාපීය පාපන්දු සංවර්ධන නිලධාරී ෂෙලී ප්‍රභාකරන් හා ලෝක පාපන්දු සංවර්ධන ප්‍රධානී සිරිල් ලෝසල් යන මහත්වරු ශ්‍රී ලංකාවේ සතියක පමණ නිරීක්ෂණ වාරිකාවක නිරත වුහ.ජගත් පාපන්දු සම්මේලනය වසර 2004 සුනාමි ව්‍යසනයෙන් පසුව ශ්‍රී ලංකාවට කෝටි 50ක මුදල් ආධාර පිරිනැමු අතර එය පාපන්දු සම්මේලනය තුළ ක්‍රියාත්මක වු ගෝල් සංවර්ධන ව්‍යාපෘති කාර්යාලය හරහා ක්‍රියාත්මක වුණි.එම මුදල් මෙරට කොන්ත්‍රාත් සමාගම් කිහිපයක් හරහා සංවර්ධනයට යෙදවු අතර ක්‍රීඩාංගණ බොහෝමයක් සුදුසු තත්ත්වයක නොමැති බවට චෝදනා එල්ල වුණි.ජගත් පාපන්දු සම්මේලනයේ විමර්ශන නිලධාරීහු පිරිස මේ සියලු ඉදිකිරීම් සොයා බැලීමට එම ක්‍රීඩාංගණවලට ගිය අතර ප්‍රාදේශිය පාපන්දු ලීග භාර නිලධාරින්ගෙන්ද ඉදිකිරීම් පිළිබඳ තොරතුරු ගෙන වාර්තාවට ඇතුළත් කොට ඇත.ඉදිකිරීම්වලට අදාල ඇතැම් තොරතුරු පාපන්දු සම්මේලනයෙන් ඉල්ලා සිටියද ලෝක පාපන්දු විමර්ශන නිලධාරීන්ට ඒවා ලැබී නොමැත.මේ තත්ත්වය හේතුවෙන් ඉතා අපහසුවෙන් සැකසු වාර්තාව ලෝක ආචාර ධර්ම පිළිබඳ කමිටුවට ලබාදී පසුව ක්‍රීඩා අමාත්‍යාංශයට එවන බව පවසා ඇත.කෝටි 50ක සුනාමි ආධාර මුදල් නාස්තිකාර ලෙස වැයවී නොමැති බව හා චෝදනා සියල්ල ද්වේශ සහගත පදනම් විරහිත බව හිටපු පාපන්දු සභාපති සරත් වීරසේකර මහතා එක පුද්ගල වාර්තාවකින් අවධානය කර තිබියදී ජගත් පාපන්දු විමර්ශන කමිටුව කුමක් පවසන්නේද යන්න බොහෝ දෙනාගේ විමසිල්ලට හේතුවී ඇත.මේ අතර ක්‍රීඩා ඇමැති පත්කළ කමිටුවේ නිර්දේශය වී ඇත්තේ සුනාමි පාපන්දු ආධාරවලින් දුෂණයක් සිදුවී ඇති බවය.